title: Bili
text: Bili pe mein aod a zo mein, bihan pe vihanoc'h, damgelc'hiek alies, deuet da vezañ flour o gorre dre vezañ ruilhet ha diruilhet gant dour ar mor pe dour ar stêrioù. Un dachenn dindan vili a zo ur "vilieg". Kavet e vez irvi bili ivez, anvet an "Erv-vili" e Breizh.
  
  Implij ar bili
  
  En tisaverezh 
  En tisaverezh e veze implijet bili evit kreñvaat ar mogerioù pe er pri-raz (meskajoù doare pri, plouz ha bili da skouer). Implijet ez eo ivez evit sevel mozaikennoù.
  
  E-pad an Eil Brezel-bed ec'h implijad an Alamanted kalz mein-aod evit sevel ar pri-raz evit Moger an Atlantel. Un uzin a oa bet savet er vro-Vigoudenn hag a zo tu da welet he dismantroù hiziv-an-deiz c'hoazh (Uzin drailhañ bili Tregeneg).
  
  En arzoù 
  Implijet e vez a-wechoù ar bili en arzoù evit bezañ arouez d'an natur c'hlan. An tu a zo d'o implij ivez evit tresañ gant pentur warnañ, pe e kizellañ.
  
  Implijet e vez skeudenn ar bili en arzoù hag el lennegezh, dreist-holl evit diskrivañ un dra bennak pe unan bennak kozh. A-wechoù e vezo implijet evit diskouez ne gemm ket an traoù, doare meulgan d'an amzer dremenet.
  
  Er relijion 
  Bili a zo bet kizellet gant pennoù pe tresoù doueed. Gant ar Yuzevien e vez lakaet bili pe mein bihan war ur bez evit enoriñ ar re aet da anaon.
  
  Notennoù ha daveennoù
  
  Liammoù diavaez
  
  Mein